SKRIFTLIG FORESPØRGSEL P-0152/02

af Salvador Jové Peres (GUE/NGL) til Rådet

(29. januar 2002)

Om: Den spanske regerings initiativer i forbindelse med antiglobaliseringsbevægelsen

Det fremgår af flere informationsnet, at det spanske indenrigsministerium skulle have oprettet en række antiglobaliseringsenheder.

Det spanske indenrigsministerium skulle have oprettet hurtige indsats-enheder for at gribe ind i tilfælde af begivenheder, som måtte finde sted under det spanske EU-formandskab i det første halvår af 2002, og navnlig for at forhindre, at der opstår uroligheder i forbindelse med eventuelle antiglobaliseringsdemonstrationer.

Det spanske indenrigsministerium skulle i øvrigt være ved at arbejde på at ajourføre en database, som indeholder oplysninger om en lang række af de personer, der deltog i demonstrationerne under topmøderne i Göteborg, Genova og Barcelona. Dette register skulle indeholde oplysninger leveret af politiet i de forskellige europæiske lande vedrørende de protestaktioner, som fandt sted i ovennævnte byer.

I samme forbindelse har det spanske efterretningsvæsen også erklæret, at det siden december 2001 har kontrolleret antiglobaliseringsbevægelsernes Internetsteder.

Kan Rådet oplyse, om det er blevet underrettet af den spanske regering om disse initiativer, og

mener det, at oprettelsen af en database af ovennævnte art er i overensstemmelse med de europæiske normer for beskyttelse af privatlivet og adgang til personoplysninger?

Samlet svarpå skriftlige forespørgsler P-0142/02, P-0152/02, P-0157/02, P-0180/02,P-0191/02 og P-0205/02

(21. maj 2002)

1. Rådet henleder opmærksomheden på artikel 33 i traktaten om Den Europæiske Union, hvori det hedder:

Dette traktatafsnit (Afsnit VI: Bestemmelser om politisamarbejde og retligt samarbejde i kriminalsager) er ikke til hinder for, at medlemsstaterne kan udøve deres beføjelser med hensyn til opretholdelse af lov og orden og beskyttelse af den indre sikkerhed.

2. For så vidt angår databeskyttelse har samtlige 15 medlemsstater ratificeret Europarådets konvention af 1981 om beskyttelse af det enkelte menneske i forbindelse med elektronisk databehandling af personoplysninger.

3. I konklusionerne fra Rådet og repræsentanterne for medlemsstaternes regeringer af 13. juli 2001 vedrørende sikkerheden i forbindelse med Det Europæiske Råds møder og andre arrangementer, som kan forventes at give anledning til lignende problemer, erindres der om, at det er Den Europæiske Unions mål at bevare og udbygge Unionen som et område med frihed, sikkerhed og retfærdighed. Inden for et sådant område skal borgerne have ret til frit at give udtryk for deres meninger og deltage i fredelige forsamlinger, rettigheder som er afspejlet i den europæiske menneskerettighedskonvention, og til at udøve disse rettigheder under vilkår, som ikke udgør nogen trussel mod deres egen sikkerhed eller mod sikkerheden for borgere eller ejendom.

I de samme konklusioner understreges betydningen af en konstruktiv dialog mellem arrangørerne af fredelige demonstrationer og myndighederne i værtslandet, og af nære internationale kontakter især mellem medlemsstaternes retshåndhævende myndigheder for at sikre, at sådanne lovlige demonstrationer ikke udnyttes eller misbruges med det formål at begå kollektive voldshandlinger.